क्रमशः सारे रंग गहराई में डूबते विलीन होने लगते हैं ,एक लहर सब पर श्याम आवरण चढ़ा ,दुनिया को छाया-चित्रों में परिणत कर देती है.आकाश औऱ दिशाओँ की पृष्ठभूमि में जीवंत श्याम-श्वेत अंकन, कलाकार की कला का कमाल दिखाते हैं. दिन भर की भटकी, तपी हवाओँ में शीतलता घोलती नित नई छापोंवाली ओढनी लपेटे रात उतरती है दिन भर गरमाया सूरज ढला कि ,बची बिखरी किरणें समेट.रंगीन पाल फैलाये नौकायें उतर आती हैं नभ के नील-जल में . गहराती छायायें वृक्षों से उतरती ,जल-कण छींटती मंत्र सा बुद्बुदाती अपने जादू से ,दृष्य-अदृष्य को एक करने पर तुली रहती हैं. संकुल परिवेश विजन होने लगता है , चारों ओर वनस्पतियों का ऊँघ भरा झुक-झुक जाता है ,और चाँद नित नई चंदन-टिकुलिया सा दिशा के भाल पर सज जाता है